[Foto's] Dié pampoen is groot genoeg vir 'n regte koets | Maroela Media
Hugo le Roux (40) van Doornpoort in Pretoria se pampoen het vanjaar koning gekraai op die Goliat van Gat-pampoenfees.
Dié kompetisie is reeds in sy 14de bestaansjaar en Hugo se pampoen van 556 kg is sover die swaarste wat dié kompetisie nog gesien het.
"Ek en my gesin is nou al so drie jaar besig met hierdie stokperdjie. My kinders, my ma, en selfs my vrou kweek al pampoene", sê Hugo, wat hom besig hou met datawetenskap by Monsanto.
Hugo en sy gesin was die afgelope drie jaar die wenners in dié kompetisie en meen hulle maak 'n gedugte span, hoewel hy dink 'n bietjie geluk ook aan hulle kant is.
"Elke jaar word dit al hoe moeiliker. Met die eerste jaar was ons pampoen ongeveer 80 kg, die volgende jaar het ons pampoen amper dubbel soveel geweeg, maar vanjaar het die gewig nie verdubbel nie."
Hugo sê die geheim vir 'n groot pampoen is goeie grond met 'n neutrale pH. Die grond moet vol organiese materiaal wees. "Mense maak die fout om kompos te gebruik wat nog nie goed afgebreek het nie. Die organiese materiaal moet baie goed afgebreek wees."
Dié monsterpampoen is 1,6 m by 1 m en sal vir liefdadigheid geskenk word. "Kyk, hy gaan baie waterig wees, want dit is hoe hy sy gewig kry, maar die pampoen is beslis eetbaar en sal vir mense in nood geskenk word."
Dit neem tussen 140 en 150 dae vir die pampoen om sy volle grootte te bereik en Hugo sê op so 60 dae bereik die pampoen sy piek in die hoeveelheid kilogram wat dit per dag groei.
Henri Combrink, organiseerder van die fees en voorsitter van die Cullinan Boere-Unie, sê hulle het vermoed dié pampoen gaan die 500 kg merk bereik. "Ons het in groot afwagting gestaan toe hy geweeg is!"
Die pampoen sal tot Woensdag nog by die Uitkyk-slaghuis in Pretoria te sien wees.
Wow! Wat n pragstuk. Sal tog eendag so n pampoen wil proe. Kyk mense daar gaan jy pampoen koekies bak dat dit by jou ore uitkom. Laat my dink toe ek tiener was, was daar so n gediggie. Lemoene lemoene so groot soos pampoene, so lekker, so lekker. Soos my lief se soenne. Hahahaha. Kyk dit sou nou vir jou n soen en n half gewees het daai. Dankie Maroela Media dat jul alles met ons deel.